《藏香酬袁春圃方伯》
清代·沈叔埏

我闻小西天，名曰乌斯藏。有香唵叭殊，无佛喇嘛妄。

市赢聚蜀都，贡远陋邛杖。辟邪兼辟寒，却秽同却瘴。

百品压都梁，万里列亭障。闲尝按舆图，有足资博访。

江卡至铁凹，攒峦而沓嶂。说班多以西，地柏俨盆盎。

取料皆此树，枝樛连蜷状。红者何物成，番红花争映。

黄者价稍昂，龙鲤指爪猛。厥篚包楛皮，其国枕苇荡。

蛮夫担重荷，犏牛载兼两。雪岭白嵯峨，金沙黄浩漾。

㚋舍丽层霄，革船渡恶浪。拉萨不爱珍，夹霸岂愁掠。

袖编纪销喃，舌人非谲诳。周末传化人，执袪愿腾上。

灵关辟相如，绝国通博望。回鹘再朝唐，摩尼汗所仗。

明初设官司，偶举事终旷。丕铄入吾朝，威棱德洪鬯。

一从赐锦幢，百倍荣蕃帐。绣靴舞侲童，金甲戏天将。

藏果饤宾筵，法华琅梵放。缅昔东宗喀，香界噶丹创。

逦迤至卫西，黄教迭演唱。达赖大智慧，庄严具诸相。

甫生即能言，三世知不妄。恭逢我文殊，日入尤化向。

清净坐莲花，徕宾礼曾抗。闰年昨旱癫，畏景转炎炀。

老母被隆暑，泄泻婴微恙。不惮涤厕牏，所苦竭津赃。

贫乏甲煎供，质有膏炉长。珍逾握椒贻，佐我白华养。

虚室生吉祥，篆烟乍摇飏。一炷气渐舒，再爇神已王。

裛裛九窍透，郁郁百骸畅。快比酒健羸，霍如盐疗胀。

难老祝延龄，新秋胜饮沆。默想乌拉驮，远逾鄂博防。

牛头记海岸，凤脑谈瀛阆。闭阁惭小宗，循陔秉微尚。

行和良在兹，高谊焉敢忘。金鳞喷犹余，银鸭烬仍傍。

赋诗补香乘，庶用答嘉贶。

作者简介：（1736—1803）浙江秀水人，字剑舟，一字埴为。乾隆五十二年进士，官吏部主事，旋乞归。筑室锦带、室带两湖间，学者称双湖先生。主魏塘讲席尤久。有《颐采堂集》。